Egpaar se hel oor kinderontvoeringsgerugte op sosiale media | Maroela Media
Egpaar se hel oor kinderontvoeringsgerugte op sosiale media
Marius en Mari van der merwe saam met hul dogter, Rolané. Foto: Verskaf
'n Egpaar van Pretoria word uit verskeie oorde gedreig nadat valse inligting op sosiale media gedeel is dat hulle kinders by verskeie skole en kleuterskole afneem.
"Hierdie voertuig is vanoggend afgeneem waar 'n man en vrou video's maak van kinders wat skooltoe gaan. As julle hom by die skool gewaar of sien dat hulle kinders afneem, kontak asb die polisie. Also been at Garsies, Glenstantia Primary, maar dieselfde voertuig is al by ons skool ook gesien. Registrasie nommer ook gecheck en dis vervals" [sic], lui 'n "waarskuwing" wat wyd op sosiale media en WhatsApp-groepe die ronde doen. Die boodskap gaan gepaard met foto's van 'n blou Hyundai Getz, die motor se nommerplaatinligting, en foto's van 'n man en vrou wat in die voertuig was.
Die man in die foto, Marius van der Merwe (50), spook nou om sy naam in ere te herstel. Van der Merwe, 'n voormalige polisiebeampte, het vandeesweek aan Maroela Media verduidelik wat tot dié sosialemedia-herrie gelei het.
"Ek was Dinsdag by 'n kleuterskool in Constantia Park in die ooste van Pretoria om in opdrag van 'n prokureur verkeer by die kleuterskool af te neem nadat verskeie inwoners in die omgewing oor die verkeer daar gekla het," het Van der Merwe gesê. Hy verduidelik dat hy en sy vrou, Mari, soms kontrakwerk doen vir die maatskappy MR Sekerheid & Innovations, wat onder meer data-invordering en speurwerk doen.
Rolané Steyn. Foto: Verskaf.
Van der Merwe se skoonma, Rolané Steyn, het hom Dinsdag vergesel. Hulle het in Mari se motor, die blou Hyundai, gery en omstreeks 07:00 by die kleuterskool opgedaag.
"Ek het vir sowat 'n halfuur lank vanuit die motor die verkeer by die skool op my selfoon afgeneem en is kort daarna deur die kleuterskool se hoof, haar dogter, wat 'n prokureur is, en ander ouers gekonfronteer. Hulle het aantygings gemaak dat ek die kinders en hul ouers afneem en dat ons kinderontvoerders is."
'n Skermskoot van een van die boodskappe wat versprei word.
'n Veiligheidsbeampte van ADT is ontbied en Van der Merwe het, met die hulp van die eienaar van MR Sekerheid, Dawid Roux, die situasie verduidelik en dit met hom uitgeklaar. 'n Lid van die plaaslike gemeenskapspolisiëringsforum het intussen die Garsfontein-polisie ontbied en die polisie het versoek dat Van der Merwe en die skoolhoof die saak by die polisiestasie gaan bespreek.
"Ons was nog by die polisiestasie om die saak op te klaar toe versprei die boodskappe al op Facebook, waarna dit ook op WhatsApp-groepe gedeel is."
Van der Merwe het gesê die situasie is binne 15 minute by die polisiestasie opgeklaar en daar is geen amptelike klag teen hom of sy skoonma aanhangig gemaak nie. Hy het ook op aandrang van die skoolhoof se dogter die beeldmateriaal wat hy op sy selfoon geneem het, uitgevee.
Ao. Dave Miller, woordvoerder van die Garsfontein-polisie, het Vrydag aan Maroela Media bevestig dat geen aanklag teen Van der Merwe aanhangig gemaak is nie.
Van der Merwe het intussen gesê hy en sy gesin vrees vir hul veiligheid. "Ons sukkel nou om ons naam skoon te kry deur nonsens wat op Facebook versprei word en stories wat opgemaak is en wil hê die waarheid moet uitkom. Die probleem is, ons word gedreig en my vrou se motor se inligting word gedeel as 'n verdagte motor wat kinders ontvoer. Dis dieselfde motor waarin ons ons dogter elke dag skool toe neem en ons vrees vir haar veiligheid."
Die egpaar is besig om vas te stel wie die oorspronklike boodskap op Facebook gedeel het en gaan siviele stappe teen die persoon of persone doen vir onder meer naamskending. Een van die "waarskuwings" is teen Vrydag al meer as 820 keer gedeel.
Die voorval kom te midde van 'n vlaag gerugte wat die ronde doen dat daar onlangs, veral in Pretoria, verskeie pogings by winkelsentrums was om kinders te ontvoer.
Die amptelike verklaring van Mr. Sekerheid.
Pa en seun vas oor wapens, diere
En dit is hoekom ek niks met mense te doen wil het nie en ook onder geen omstandigehede iemand sal probeer help nie. Kanse is hulle verdien dit nie. Mense is van nature gemeen en sal dit altyd onder een of ander, ja maar… probeer wegsteek…
Wonderlik. Tipies van die mense om sulke onnodige moeilikheid te maak. Hardloop altyd 'n ding vooruit nog voor julle iets weet. Erger as 7 de Laan.
Ja, ne..en dan word die verkeer situasie vir hulle by die skool gedoen,nadat hulle natuurlik gekla het oor die opeenhoping van verkeer. Gou om sosiale media te gebruik vir die verkeerde goed. en nogals die nommerplaat en kleur en maak van motor te deel. Mense, word wakker,hou op om onskuldige mense op sosiale media te smeer. Gebruik dit vir die regte dinge.
Hoop hy vind die persoon wat dit in die eerste plek versprei het. sterkte daar aan hom en sy gesin met die hele situasie..
Ek het al self deurgeloop onder onnadenkende gerugte toe ek jonger was… Mense is besef nie hoe dit ander affekteer nie! Skinder is 'n vieslike ding veral as dit gebaseer is op blatante leuens!
Hoekom het die persoon wat die "waarskuwing" uit gestuur het nie die man en sy skoonma direk gaan vra hoekom hul sit en die skool afneem nie?? Nou is die mense se name beswadder en vir wat? Vir iemand wat net aandag soek en verveeld is. Vat hul hof toe!